کرماشانه‌گه‌م!
ت تیه‌ڵته‌رین زام له‌ پاران و بانانمی
ک خوه‌شێ توام
نه‌ هازم وه‌ ده‌رمانت هه‌س
نه‌ دڵێگ ئه‌ڕا وه‌جی هیشتنت
باوانه‌گه‌م
له‌ لیم بوه‌خشه‌ ک
بێجه‌ ئرمێسه‌گانم
چشتێگ ئه‌ڕا ڕه‌نجه‌ڕوی سه‌دان ساڵه‌ت نه‌یرم
میلکانه‌گه‌م له‌ لیم بوه‌خشه‌ ک
فره‌ ساڵانه‌
باوگان و داڵگانم
لا وه‌لیت نه‌کردن
وڵاته‌گه‌م
له‌ لیم بوه‌خشه‌ ک
وه‌ باڵای سه‌وڵه‌گان چه‌میات
له‌ هه‌ڕه‌مه‌ی شیره‌ و ته‌ڵیاق
هه‌زاران داخ له‌ له‌ش و لارم که‌فتێگه‌
خانمانه‌گه‌م
له‌ لیم بوه‌خشه‌ ک
له‌ گورچگ هه‌راج خوارده‌ی دویه‌ته‌گانت
هه‌زاران چڕچه‌ له‌ خه‌ون و خه‌یالم که‌فتێگه‌
زمگه‌ی هه‌بوونم
له‌ لیم بوه‌خشه‌ ک
له‌ ناسپاسی مناڵه‌گانت
هه‌زاران تانه‌ و ته‌زک
له‌ شه‌رمه‌زاری ڕووژه‌وانه‌ وه‌ کووڵتا نیشتێیه‌
ماڵه‌گه‌م
له‌ لیم بوه‌خشه‌ ک
له‌و سه‌رده‌ما ئاگامان وه‌پیته‌و نه‌وی و
ئاسه‌مان دا ک وه‌تازه‌ڕێیا که‌فتێیه‌گان
داوای خاوه‌نداریت بکه‌ن
شاره‌گه‌م
بنه‌وای له‌ داڵگ بوینم
له‌ لیم بوه‌خشه‌ ک
نه‌ ده‌سه‌ڵاتم
وه‌ ده‌رمانێگ ئه‌ڕا زامه‌گانت هه‌س
نه‌ دڵێگ
ئه‌ڕا ئه‌ولا که‌فتن و
وه‌جی هیشتنت...
كۆڵه‌نجه‌ كه‌ڵهۆڕ
